Na temelju članka 75. Zakona o sportu („Narodne novine“, br. 141/22) i članka 11. stavak 1. Odluke o financiranju programa i projekata od interesa za opće dobro koje provode Udruge iz sredstava proračuna Zadarske županije („Službeni glasnik Zadarske županije“, br. 5/24), Upravni odjel za obrazovanje, kulturu i šport Zadarske županije i Športska zajednica Zadarske županije daju

## J A V N I P O Z I V U D R U G A M A

**za sufinanciranje programa/projekata javnih potreba u športu Zadarske županije za 2024. godinu u okviru raspoloživih sredstava s pozicije *Ostali neraspoređeni programi u športu***

I.

U javne potrebe u športu Zadarske županije za 2024. godinu uvrstit će se programi, djelomično ili u cijelosti i to za:

1. poticanje i promicanje športa,
2. provođenje športskih aktivnosti djece, mladeži i studenata,
3. djelovanje športskih udruga, športskih zajednica i saveza,
4. športska priprema, domaća i međunarodna natjecanja, te opća i posebna zdravstvena zaštita,
5. športsko rekreativne aktivnosti građana,
6. športske aktivnosti djece s teškoćama u razvoju, te parašportaša i gluhih športaša,
7. planiranje, izgradnja, održavanje i korištenje sportskih građevina značajnih za Zadarasku županiju.

Redovne aktivnosti koje ne predstavljaju konkretnu programsku i/ili projektnu aktivnost neće se razmatrati.

II.

Prijave programa/projekta u športu podnose udruge i trgovačka društva i ukoliko se njihovi projekti i programi odnose na javne potrebe od interesa za Županiju kao cjelinu.

Prijavitelj može prijaviti najviše tri (3) programa/projekta.

Pravo prijave programa/projekta u športu imaju pravne osobe sa sjedištem u Zadarskoj županiji koje su registrirane za djelatnost športa, učlanjene u nacionalni i županijski športski savez (ako je osnovan u pojedinom športu) i lokalnu športsku zajednicu (ako je osnovana u lokalnoj samoupravi Zadarske županije).

Športska zajednica Zadarske županije objedinjuje i predlaže sukladno *Kriterijima za vrednovanje i odabir programa javnih potreba u športu športske zajednice zadarske županije* koji su vidljivi na službenoj stranici Športske zajednice Zadarske županije: [Kriteriji za vrednovanje Programa javnih potreba u športu Zadarske županije (szzz.hr)](https://www.szzz.hr/images/dokumenti/pravilnici/szzz/kriteriji-za-vrednovanje-jpszz.pdf), a Zadarska županija u propisanoj proceduri utvrđuje te donosi Odluke o dodjeli sredstava.

III.

Projekti i/ili programi će biti razmatrani ukoliko prijavitelj udovoljava slijedećim uvjetima:

- udruga je upisana u Registar udruga odnosno drugi odgovarajući registar,

- udruga je upisana u Registar neprofitnih organizacija,

- udruga je upisana u Nacionalni informacijski sustav u sportu (NISUS),

- teritorijalni obuhvat djelatnosti i djelovanja udruge područje je Zadarske županije ili se ostvaruju programi/projekti kojim se zadovoljavaju javne potrebe i interesi Županije,

- statutom utvrđeni ciljevi i djelatnosti udruge nisu u suprotnosti s Ustavom ili zakonom,

- vodi se transparentno financijsko poslovanje,

-udruga je ispunila obveze iz svih prethodno sklopljenih ugovora o kojim se regulira sufinanciranje aktivnosti iz proračuna Zadarske županije,

-udruga je ispunila sve obveze s osnova plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Zadarske županije,

-program, projekt ili aktivnost ocijenjena je kao realna i značajna (kvalitetna, inovativna i korisna) budući se njome podiže kvaliteta života pojedinca i unaprjeđuje razvoj društvene zajednice na području Zadarske županije.

Ispunjavanje uvjeta prihvatljivosti:

* da je prijavitelj ispunio sve obveze s osnova plaćanja doprinosa za mirovinsko i zdravstveno osiguranje i plaćanje poreza te drugih davanja prema Državnom proračunu i proračunu Zadarske županije prijavitelj dokazuje potvrdom Porezne uprave o nepostojanju duga.

Ispunjavanje ostalih uvjeta prihvatljivosti udruga Zadarska županija provjerava uvidom u Registar udruga, Registar neprofitnih organizacija i Evidenciju pravnih osoba u Nacionalnom informacijskom sustavu u sportu (NISUS) kao i provjerom u poslovnim knjigama Zadarske županije.

U slučaju nemogućnosti provjere na opisani način Zadarska županija zadržava pravo tražiti dodatne dokaze o ispunjavanju uvjeta u postupku ispitivanja ispunjavanja formalnih uvjeta Javnog poziva (npr. presliku Statuta, potvrdu FINA-e o zaprimanju financijskih izvještaja i dr.).

IV.

Svaki prijavitelj može prijaviti najviše tri programa i/ili projekta.

Uz elektronički obrazac prijavnice udruge su dužne priložiti sljedeće dokumente:

* Obrazac 1. - Izjava o nepostojanju dvostrukog financiranja
* Obrazac 2. - Izjava da nema nepodmirenih obveza prema proračunu Zadarske županije
* Obrazac 3. - Životopis voditelja/ice prijavljenog programa/projekta
* Potvrda nadležne Porezne uprave o nepostojanju duga po osnovi poreza i drugih davanja

Uz elektronički obrazac trgovačka društva dužna su priložiti sljedeće dokumente:

* Obrazac 1. - Izjava o nepostojanju dvostrukog financiranja
* Obrazac 2. - Izjava da nema nepodmirenih obveza prema proračunu Zadarske županije
* Obrazac 3. - Životopis voditelja/ice prijavljenog programa/projekta
* Potvrda nadležne Porezne uprave o nepostojanju duga po osnovi poreza i drugih davanja
* Izvadak iz sudskog, obrtnog, strukovnog ili drugog odgovarajućeg registra

Obrasce je potrebno preuzeti na računalo i popuniti. Obrasci moraju biti potpisani od strane osobe ovlaštene za zastupanje.

V.

Prijave se podnose elektroničkim putem korištenjem sustava SOM natječaji, kojemu se pristupa preko mrežne stranice Zadarske županije [www.zadarska-zupanija.hr.](file:///C:\Users\Korisnik\AppData\Local\Microsoft\Windows\INetCache\Content.Outlook\3B1R6S7U\www.zadarska-zupanija.hr)

Pitanja vezana uz tehničke upute korištenja e-sustava za podnošenje prijava mogu se dostaviti na: e-poštu: [podrska@som-system.com](mailto:podrska@som-system.com) .

VI.

Rok za dostavu prijava na Javni poziv je do utroška sredstva.

VII

Prijave programa i/ili projekata koje ne udovoljavaju formalnim uvjetima javnog poziva (zakašnjele prijave, prijave koje ne sadrže svu propisanu dokumentaciju ili prijave podnesene na neki drugi način, odnosno suprotno uvjetima iz ovog javnog poziva) neće biti upućene na stručno ocjenjivanje. Stručno ocjenjivanje izvršiti će Športska zajednica Zadarske županije.

VIII.

Športska zajednica i korisnik kojem će biti dodijeljena financijska sredstva za programe i/ili projekte u 2024. godini sklopit će Ugovor. Neposredno prije potpisivanja Ugovora korisnik će biti dužan dostaviti Izjavu da se protiv osobe ovlaštene za zastupanje i voditelja programa/projekta ne vodi kazneni postupak određen člankom 48. stavkom 2. alinejom c), odnosno pravomoćno osuđen za počinjene kaznenog djela određenog člankom 48. stavkom 2. alinejom d) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge. („Narodne novine“, br. 26/15, 37/21).

IX.

Radi kontrole namjenskog korištenja sredstva korisnik se obvezuje da će dostaviti izvješće o provedenim aktivnostima s iskazanim ukupnim troškovima ostvarenim po pojedinim namjenama i izvorima iz kojih se financirao projekt/program, te drugu odgovarajuću dokumentaciju koja je sastavni dio ugovorenog programa/projekta.

Izvješće se podnosi najkasnije 30 dana nakon isteka roka predviđenog za završetak projekta/programa.

Izvješće se podnosi elektroničkim putem korištenjem sustava SOM natječaji.

**KLASA: 620-01/24-1/4**

**URBROJ:2198-04/1-24-1**

**Zadar, 11. travnja 2024. godine**